**Täpsustavad selgitused karjatervise protokolli täitmiseks**

Taotleja kogub tervisenäitajaid farmi kõigi toetusaluste piimakarja veiste kohta, s.t andmeid korjatakse nii lehmade, noorkarja kui vasikate kohta. Terviseandmete kohta täidetakse igal kuul karjatervise protokoll, mille täitmine on taotlejale kohustuslik. Spetsiaalselt piimakarjale väljatöötatud karjatervise protokollis on 7 tabelit kolmel leheküljel. Protokollis tuleb täita kõik andmeväljad. Haiguste puhul ei pruugi alati tulemust olla. Kui haigust karjas ei esinenud, siis sellisel juhul tuleb protokolli märkida 0. Protokolli vorm on kehtestatud määruse lisas. Protokolli tuleb säilitada taasesitataval kujul kuni kohustuseperioodi lõpuni ja kuulub esitamisele PRIA ja PTA kohapealses kontrollis.

Et protokolli täitmine oleks ladusam, anname teatud andmeväljade täitmiseks juhiseid:

**Tabel 1. Tegevuskoha üldandmed**

Selles tabelis tuleb täita üldandmed ettevõtja ja farmi kohta.

Lüpsilehmad alates esimesest poegimisest, noorloomad 6 elukuud kuni poegimiseni, vasikad vanuses 0-6 elukuud.

Real 1.9 tuleb fikseerida karjaterviseprogrammi nõustava veterinaararsti visiidi kuupäev farmi. Soovituslikult minimaalselt 4 korda aastas

Real 1.10 tuleb märkida protokolli PRIA-le esitamise kuupäev. Protokoll tuleb PRIA-le esitada alates 1.jaanuarist 2024.a hiljemalt järgmise kuu seitsmendaks kuupäevaks.

**Tabel 2. Sigimise tervishoidu iseloomustavad näitajad lehmadel ja mullikatel**

Real 2.4 on küsitud abortide protsenti lehmade kohta aastas. Seda näitajat tuleb täita üks kord aastas.

Ridadel 2.7-2.9 on küsitud seemendusindeksit. Seemendusindeks näitab seemenduste arvu lehma tiinestumiseni.

Ridadel 2.13-2.16 küsitud näitaja tuleb väljendada protsentides poeginud loomadest.

Real 2.17.2 küsitud seemenduskaalu leidmiseks ei pea kaaluma kõiki mullikaid, vaid piisab kui on kaalutud valikuliselt 30% loomadest. Kaalu leidmiseks võib kasutada ka lindiga mõõtmist.

Real 2.17.3 küsitud turjakõrguse näit mullikatel esimesel seemendusel registreeritakse üks kord kuus ja annab olulist infot looma luustiku arengust.

**Tabel 3. Noorkarja tervishoidu iseloomustavad näitajad**

Ridade 3.1.1 kuni 3.2.7 näitajad märgitakse protsendina sel perioodil vastavasse rühma kuulunud loomade arvust.

Juhul, kui haigestumisi ei ole antud perioodil olnud, märgitakse veergu 0.

**Tabel 4. Udaratervist iseloomustavad näitajad**

Real 4.2 on küsitud mastiitide arv 100 lehma kohta aastas. See on näitaja, mis arvutatakse 100 lehma kohta, et karjad oleksid võrreldavad. Seda näitajat tuleb täita üks kord aastas.

Real 4.5 küsitud uute subkliiniliste mastiitide arv tähendab somaatiliste rakkude arvu piimas esmakordselt üle 200 000.

**Tabel 5. Jäsemetervist iseloomustavad näitajad**

Selles tabelis küsitud näitajad tuleb esitada lüpsilehmade kohta.

Ridade 5.1 ja 5.8 näitajad tuleb registreerida 4 korda aastas.

Ridadel 5.2 kuni 5.7 esitatakse andmed jalahaiguste kohta hooldusvärkimise järel protsentides värgitud lehmadest. Andmete esitamine osakaalu protsendina annab täpsema pildi haigusjuhtudest karja vaates.

Juhul, kui karjas hooldusvärkimist ei tehta, tuleb märkida protokolli 0.

**Tabel 6. Ainevahetust iseloomustavad näitajad**

Tabeli ridadel 6.1 kuni 6.4 küsitud näitajad iseloomustavad piima kvaliteeti.

Real 6.5 tuleb märkida klassikalise poegimishalvatuse diagnoosiga haigusjuhtumid. Lehmade poegimisjärgsed lamama jäämised siia hulka ei lähe. Näitaja märgitakse protsentides perioodil poeginud loomadest.( Kliiniline hüpokaltseemia, mida nimetatakse ka poegimishalvatuseks, on organismi tugev kaltsiumipuudus, mida sümptomite ägeduse põhjal saab jagada erinevateks staadiumiteks. Esimeses staadiumis esinevad loomal esmased poegimishalvatuse tunnused, kuid ta maha ei jää. Sellisteks tunnusteks on närvilisus, nõrkus ning seismise ajal sage asendi muutmine ja keharaskuse kandmine jalalt jalale. Teises staadiumis jääb loom üldjuhul maha, kuid ta ei lama külili. Looma pea on keeratud küljele ja ta on loid. Kolmandas staadiumis lamab loom külili, on väga loid ja ilma kohese ravita ta sureb.) .

**Tabel 7. Loomade praakimine karjast**

Tabeli ridade 7.1 ja 7.3 näitajad väljendatakse protsentides lehmade arvust ja registreeritakse üks kord aastas.

Praakimise põhjused read 7.4.1 kuni 7.4.6 registreeritakse üks kord kuus ja väljendatakse juhtumite arvuna.